עמי מנדלמן (משמאל) עם שלומית אהרון יובל דור וקיקי רוטשטיין בהרכב "הכל עובר חביבי"
**עמיקם (עמי) מנדלמן** (נולד ב-24 באוגוסט 1950) הוא זמר, שחקן, קריין, במאי ומדבב ישראלי.

ביוגרפיה
--------

מנדלמן יליד שכונת הדר הכרמל שבחיפה, שם עוצבה ילדותו עד גיל 14 עת עברה משפחתו לגור במרכז הכרמל.

אמו אסתר (לבית בורמן אחות בכורה לחיה ואריה) נולדה בסטולין שבפולין בשנת 1925. עלתה בגיל 12 לארץ עם משפחתה בעליה לגאלית של תנועת גורדוניה בשנת 1936.

אביו מאיר מנדלמן נולד בשנת 1921 בסטופניצה שבפולין. אביו עלה ללא משפחתו כנער בן 14 (שרובה נספתה בשואה) בעליה בלתי לגאלית של תנועת בית"ר באניית פאריטה שיצאה מנמל קונסטנצה ב-1939 ערב פרוץ מלחמת העולם השנייה והתגייס לאצ״ל ובהמשך לחטיבת גבעתי בצה״ל שנלחמה בגזרת הדרום במלחמת העצמאות.

הוריו הכירו ונישאו בחיפה ועברו בשלום את קרבות שחרור העיר חיפה למעט קליע שנורה מכיוון שכונת ואדי ניסנאס ונשאר תקוע בקיר הסלון כמורשת לדור הבא שנולד היישר לתקופת הצנע של שנות החמישים.

הוריו של עמי שהפרוטה לא הייתה מצויה בכיסם אהבו מוזיקה ושלחו אותו בגיל 10 ללמוד נגינה באקורדיון אצל מורה פרטי.

לקראת גיל 13 נחשף עמי למהפכה המוזיקלית שהובילו להקות בריטיות בהובלת הביטלס בעולם והחל ללמוד ולנגן בגיטרה.

בגילאי 15–18 הקים יחד עם אחיו ינקי מנדלמן להקת קצב שנקראה ״העטלפים״ שהופיעה בכרמל בפני סטודנטים ומרכזי נוער.

בשנת 1968 עבר בהצלחה את הבחינות למדור ההפקות של הלהקות הצבאיות ולאחר שרות של שנה במלחמת ההתשה בסיני ביחידת טילי הוק התקבל ללהקת התותחנים, שם הכיר את יובל דור וקיקי רוטשטיין ובמהלך הופעותיהם במסגרת המופע "לה בומבה: (עם הלהיט "פרחים בקנה") יצרו את שלישית "אף אוזן גרון" השלישייה הוציאה תקליט יחיד ומתוכו הצליחו שלושה שירים במצעדי הפזמונים, "שלא יגמר לי הלילה" (מילים: יהודה שביט לחן: מתי כספי) "עושים היסטוריה" (מילים: יובל דור לחן: עמי מנדלמן) "שמש אחת" (מילים: יובל דור לחן: גילי דור) שזהו גם שם התקליט.

השלישייה הופיעה בטרם שחרורה מהצבא בכמה הופעות אזרחיות עם יוני רכטר על הפסנתר, רמי בלאופרב על הבס, גילי דור על הגיטרה ורפי מנדלמן על התופים (שהופיע בהמשך גם עם להקת "הכל עובר חביבי"). בשנת 1975 המפיק אמנון ברנזון חיבר אותם ביחד עם הזמרת שלומית אהרון למופע נוסטלגי בשם "הכל עובר חביבי" שמאוחר יותר נהפכה ללהקה מצליחה.

מנדלמן זכה לכינוי העממי "ההוא עם השפם" בזכות שפמו שהפך למעין סמל שלו.

מנדלמן נשוי ואב לשלושה: דניאל, יונתן ורועי העוסקים גם הם בדיבוב.

דיבוב
-----

מנדלמן הוא מהמדבבים הוותיקים בישראל. הוא דיבוב את פומבה מסדרת סרטי מלך האריות שדיבב לצד תומר שרון. הוא ביצע את הפתיח של סדרת הילדים בובספוג שדיבב בה גם את דמותו של מר קראב וגם הוא ביצע את הפתיח של סדרת הילדים ג'ייק והפיראטים מארץ לעולם לא. וגם הוא ביצע את הפתיח של סדרת הילדים פוקימון. וגם הוא ביצע את של סדרת הילדים דרגון בול ודרגון בול Z שביצע לצד עודד פז.

מנדלמן ביים את דיבובם לעברית של עשרות סרטים כמו שרק (הסרט הראשון בסדרה מבית DreamWorks), חלום ליל קיץ, הפיה לילי, גארפילד, חברים על הכוונת של סוני ו-Fox ומפלצת של מלון וכן סדרות מצוירות ובהן צבי הנינג'ה, לוני טונס (בגרסה מאוחרת ששודרה בערוץ ג'וניור, שם דיבב את רוב הדמויות), גן עדן לכלבים, פוקימון ויש לנחש עם חן. שר את שירי הפתיחה בצבי הנינג'ה (2003, עם לירון לב), את שיר הפתיחה של כח המחץ (בדיבוב שאותו ביימה שפרירה זכאי), את שיר הפתיחה השני בדרגון בול Z (שאותו גם כתב) ואת שיר הפתיחה הראשון של דרגון בול סופר.

כשחקן
-----

קולו של מנדלמן זכה להתארח גם בתוכניות טלוויזיה תוצרת ישראל, ולא רק בתקופת "הכל עובר חביבי": בסדרה "שמש", למשל, הוא קריין שעשועון שהונחה על ידי אפי בן ישראל, פארודיה על השעשועונים "הכספת" ו"החוליה החלשה". לאחר מכן השתתף בתפקיד עצמו בתוכנית "ארץ נהדרת" בשנת 2005, לצידו של טל פרידמן, שחיקה את דמותו, והיה למעשה חלק מפארודיה על "הכל עובר חביבי", שבה השתתפו אלי פיניש כיובל דור, אורנה בנאי כשלומית אהרון ומריאנו אידלמן כקיקי רוטשטיין.

בנוסף, קולו של מנדלמן מוקלט בתוכנת הניווט "Waze".

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **עמי מנדלמן** |
| ויקישיתוף תמונות ומדיה בוויקישיתוף: **עמי מנדלמן** |

* עמי מנדלמן, במיזם "אישים" לתיעוד היצירה הישראלית
* עמי מנדלמן, במסד הנתונים הקולנועיים IMDb (באנגלית)
* עמי מנדלמן, באתר "אידיבי", מאגר הידע העברי לקולנוע ישראלי ועולמי
* עמי מנדלמן, באתר MusicBrainz (באנגלית)
* עמי מנדלמן, באתר Discogs (באנגלית)
* עמי מנדלמן, דף שער בספרייה הלאומית
* עמי מנדלמן, בארכיון הבימה
* עמי מנדלמן ב"עבודת כוכבים" מתוך התוכנית של מט"ח
* מאיה נחום שחל, הקול מאחורי ווייז מוחה: "אני כמו עובד קבלן", באתר כלכליסט, 12 ביוני 2013
* אלינור פוקס, ‏הקריין מאחורי ווייז: "כשזוכים בפיס נותנים משהו גם לכרטיסן", באתר ‏מאקו‏, 12 ביוני 2013
* עמי מנדלמן ב"זה הסוד שלי" מתוך ערוץ ה-YouTube שלו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300537705171
* ISNI: 0000 0004 0224 6653
* MusicBrainz: 1ca58bf7-352a-4586-a136-264ed26af512
* VIAF: 297363328
* WorldCat: viaf-297363328

 |